Verdagte dood tydens skietery met polisieArgieffoto (Foto:(Foto: David Ritchie/African News Agency/ANA) Die polisie in Hillcrest in KwaZulu-Natal het ŉ 26-jarige man in hegtenis geneem op aanklag van poging tot moord en die besit van gesteelde eiendom en ŉ saak van huisbraak en diefstal ŉ week gelede in die gebied. “Polisiebeamptes was Woensdagoggend vroeg besig met misdaadbekamping en om gesoekte verdagtes in hegtenis te neem,” het kapt. Nqobile Gwala, woordvoerder van die polisie, gesê. “Terwyl beamptes op die M13-snelweg gery het, het hulle ŉ voertuig met drie insittendes opgemerk. Die beampte het die bestuurder van die motor opdrag gegee om stil te hou en toe die motor tot stilstand kom, het hulle te voet in die bosse in gevlug. ŉ Skietery het gevolg en ŉ 25-jarige verdagte is noodlottig gewond. ŉ 26-jarige man is in hegtenis geneem. Die derde verdagte het weggekom.” Gwala het gesê ŉ ondersoek het onthul dat die motor in Hillcrest gesteel is. “ŉ Motor is na bewering gesteel tydens ŉ inbraak by ŉ huis in Ridgeweg waar huishoudelike items en ŉ handsak met waardevolle besittings ook gesteel is. ŉ Saak van huisbraak en diefstal is by die Hillcrest-polisiestasie aanhangig gemaak.” Ondersoek sal ook ingestel word om te bepaal of die 26-jarige man met ander misdade verbind kan word.